უნიმარკეტი Stand With Ukraine
2022-03-03 13:00 (Asia/Dubai)
ილიას სახელმწიფო უნივერსიტეტის ორგანიზებით 3 მარტს, ხუთშაბათს, 13:00-დან 19:00 საათამდე უკრაინის მხარდასაჭერად გაიმართება უნიმარკეტი #StandWithUkraine.
უნიმარკეტზე ნებისმიერ მსურველს ექნება შესაძლებლობა:

საქველმოქმედო ყუთში ჩააგდოს ნებისმიერი მოცულობის შემოწირულება;
შეიძინოს საინტერესო ნივთები, გამოცემები, რომელთაც ჩვენი სტუდენტები და ლექტორები უკრაინელი ხალხის სოლიდარობის ნიშნად გასაყიდად გამოიტანენ;
დარეგისტრირდეს უნიმარკეტის მონაწილედ, მოითხოვოს ჩვენგან ინვენტარით მხარდაჭერა და გაყიდოს ნივთები, შემოსული თანხა კი შემოწირულების საქველმოქმედო ყუთში განათავსოს.

ილიას სახელმწიფო უნივერსიტეტის ადმინისტრაცია შეგროვებული თანხით უკრაინელთა დასახმარებლად შეიძენს აუცილებელ მედიკამენტებს, სამედიცინო აღჭურვილობას და უზრუნველყოფს მათ ტრანსპორტირებას.
თუ გსურთ უნიმარკეტზე ნივთების გასაყიდად გამოტანა და ამ ფორმით უკრაინის მხარდაჭერა, შეავსეთ აპლიკაცია და თქვენს საჭიროებათა შესაბამისად მოწყობილ სივრცეს დაგახვედრებთ.
აპლიკაცია ხელმისაწვდომია ბმულზე: https://bit.ly/3JWQxDS
უნიმარკეტის მონაწილეებს ილიას სახელმწიფო უნივერსიტეტის კაფეტერია „უნიფუდი“ ყავითა და ჩაით უზრუნველყოფს.
#ერთად #რუსეთისაგრესიისწინააღმდეგ #უკრაინისმხარდასაჭერად
ადგილმდებარეობა: ილიაუნის A კორპუსის მიმდებარე ტერიტორია (ილია ჭავჭავაძის გამზ. N32)
დამატებითი კითხვებისთვის
577 53 02 20
pr@iliauni.edu.ge
2022 წელი

კონფერენცია
2022-03-22 11:15

ილიას სახელმწიფო უნივერსიტეტის ლექსიკოგრაფიისა და ენობრივი ტექნოლოგიების ცენტრის პრეზენტაცია
2022-04-13 16:00
13 აპრილს ქართული ენის დღესთან დაკავშირებით ილიას სახელმწიფო უნივერსიტეტი ჰიბრიდულ ფორმატში გამართავს ლექსიკოგრაფიისა და ენობრივი ტექნოლოგიების ცენტრის პრეზენტაციას.
დამსწრე აუდიტორიას შესაძლებლობა ექნება, გაეცნოს 2021-2022 წლებში ილიას სახელმწიფო უნივერსიტეტის ინიციატივითა და მხარდაჭერით ლექსიკოგრაფიის, როგორც დარგის, განვითარების მიმართულებით

განხორციელებულ ტექნოლოგიურ პროექტებს;
გამოცემულ წიგნებსა და სახელმძღვანელოებს.

ღონისძიებაზე დაფუძნდება სულხან-საბა ორბელიანის სახელობის პრემია ლექსიკოგრაფიის დარგში, რომლის კონცეფციასაც წარადგენს ილიას სახელმწიფო უნივერსიტეტის რექტორი, პროფესორი ნინო დობორჯგინიძე.
ღონისძიებაზე დასწრება შესაძლებელია როგორც ფიზიკურ სივრცეში, ისე ონლაინ. ღონისძიებაზე დასასწრებად საჭიროა წინასწარი რეგისტრაცია არა უგვიანეს 2022 წლის 11 აპრილისა.
რეგისტრაციისთვის მიჰყევით ბმულს: https://bit.ly/3x93cjW

განრიგი
16:00 – 16:05 – გახსნა
16:05 – 16:15 – ლექსიკოგრაფიისა და ენობრივი ტექნოლოგიების ცენტრი: მიზნები და ამოცანები, ხედვა და მისია (პროფესორი თინათინ მარგალიტაძე)
16:15 – 16:30 – ლექსიკოგრაფიის სწავლება ილიას სახელმწიფო უნივერსიტეტში (პროფესორი თინათინ მარგალიტაძე)

ბაკალავრიატი: სალექციო კურსი „ლექსიკოგრაფიის შესავალი“ ფილოლოგიური მიმართულებების სტუდენტებისათვის; სახელმძღვანელოს „ლექსიკოგრაფიის შესავალი“ პრეზენტაცია;
მაგისტრატურა: სამაგისტრო პროგრამა „ლექსიკოგრაფია, ტერმინოლოგია და თანამედროვე ტექნოლოგიები“. სამაგისტრო პროგრამის კავშირი ევროპულ სამაგისტრო პროგრამასთან ლექსიკოგრაფიაში (EMLex). EMLex-ის კონსორციუმის სრული წევრობა;
დოქტორანტურა: სადოქტორო მოდული „ელექტრონული ლექსიკოგრაფია“.

16:30 – 16:40 – სულხან-საბა ორბელიანის სახელობის პრემიის დაარსება ლექსიკოგრაფიის დარგში. პრემიის კონცეფციის პრეზენტაცია (პროფესორი ნინო დობორჯგინიძე, ილიას სახელმწიფო უნივერსიტეტის რექტორი)
16:40 – 16:50 – ლექსიკოგრაფიის დარგში საერთაშორისო კონფერენციის (ბათუმის შოთა რუსთაველის სახელობის უნივერსიტეტთან თანამშრომლობით) „ლექსიკოგრაფია 21-ე საუკუნეში“ დაარსება (პროფესორი ნინო დობორჯგინიძე, ილიას სახელმწიფო უნივერსიტეტის რექტორი)
16:50 – 17:00 – „ინგლისურ-ქართული, ქართულ-ინგლისური მანქანური თარგმნის“ პროექტის პრეზენტაცია. „ინგლისურ-ქართული პარალელური კორპუსი“ და მისი განვითარების პერსპექტივები (მკვლევარი ვახტანგ ელერდაშვილი, პროფესორი თინათინ მარგალიტაძე)
17:00 – 17:20 – წიგნების პრეზენტაცია

„ინგლისურ-ქართული ლექსიკოგრაფიის უცნობი ფურცლები“ (სალომე ჭიღლაძე, ილიას სახელმწიფო უნივერსიტეტის დოქტორანტი)
„უცხო სიტყვებისა და მათი ქართული შესატყვისების გლოსარიუმი“ (თინათინ მარგალიტაძე, პროფესორი)

17:20 – 17:30 – ლექსიკონის მართვის პროფესიული სისტემის დანერგვა ლექსიკოგრაფიისა და ენობრივი ტექნოლოგიების ცენტრის მუშაობაში: IDM ჯგუფის DPS (Dictionary Production System), პრეზენტაცია (მაია დავლიანიძე, ლექსიკოგრაფიისა და ენობრივი ტექნოლოგიების ცენტრის რედაქტორი)
17:30 – 17:40 – კონკურსი „შექმენი ქართული ტერმინი“. კონკურსის კონცეფციისა და ვებსაიტის პრეზენტაცია (სანდრო ასათიანი, ილიას სახელმწიფო უნივერსიტეტის კიბერლაბორატორია უნილაბის ხელმძღვანელი)
17:40 – 17:50 – ორენოვანი ლექსიკონების ციკლის პროექტის პრეზენტაცია: „იტალიურ-ქართული ლექსიკონი“ (გიორგი მელაძე, ლექსიკოგრაფიისა და ენობრივი ტექნოლოგიების ცენტრის უფროსი რედაქტორი; სოფიკო გოჯაევა, ცენტრის მკვლევარი)
17:50 – 18:00 – „ინგლისურ-ქართული სასწავლო ლექსიკონის“ მობილური აპლიკაცია. ლექსიკონის ახალი ონლაინვერსიის გამოქვეყნება ონლაინლექსიკონების საერთაშორისო საიტზე bab.la. (პროფესორი თინათინ მარგალიტაძე)

დრო: 13 აპრილი, 16:00 – 18:00
ფორმატი: ჰიბრიდული (შესაძლებელი იქნება დასწრება როგორც ფიზიკურ სივრცეში, ისე ონლაინ Zoom-ის საშუალებით)
ღონისძიებაზე დასასწრებად საჭიროა წინასწარი რეგისტრაცია ბმულზე: https://bit.ly/3x93cjW
2022 წელი

ევროკავშირის მიერ დაფინანსებული „საქართველოს მკვლევართა მხარდაჭერის პროგრამის“ საინფორმაციო შეხვედრა
2022-04-18 14:00
15 აპრილს, 16:00 საათზე, ილიას სახელმწიფო უნივერსიტეტში გაიმართა საინფორმაციო შეხვედრა ევროკავშირის მიერ დაფინანსებული „საქართველოს მკვლევართა მხარდაჭერის პროგრამის“ შესახებ.
პროგრამა მიზნად ისახავს საქართველოს მეცნიერების, ტექნოლოგიებისა და ინოვაციების სექტორის ინტერნაციონალიზაციის ხელშეწყობას საერთაშორისო კავშირების დამყარების პროცესში საქართველოს მკვლევართა მხარდაჭერის გზით. ამ მიზნების მისაღწევად პროგრამით დაგეგმილია მკვლევართა მობილობის საგრანტო კონკურსის ადმინისტრირება.
შეხვედრაზე მსმენელები გაეცნენ საგრანტო კონკურსის პირობებს, რომლებიც ითვალისწინებს მკვლევართა და ინოვატორთა კვლევითი ვიზიტის დაფინანსებას ევროკავშირის წევრ ქვეყნებში.
შეხვედრაზე განხილული იყო შემდეგ საკითხები:

მობილობის საგრანტო კონკურსის აღწერა, მისი მიზნები და ამოცანები;
კონკურსის ადმინისტრირების კალენდარი;
კვლევითი ვიზიტის ხანგრძლივობა და ბიუჯეტი;
სამიზნე აუდიტორია და კონკურსში მონაწილეობის კრიტერიუმები;
განაცხადების მიღების პროცესი;
მოსალოდნელი შედეგები და ვალდებულებათა შესრულების ინდიკატორები.

2022 წელი

პირველი ეროვნული საუნივერსიტეტო სტარტაპკონკურსი
2022-04-29 12:09
საქართველოში იწყება პირველი ეროვნული საუნივერსიტეტო სტარტაპკონკურსი, რომელიც ქართველი სტუდენტებისთვის საინტერესო გამოწვევა და განვითარებისა და წინსვლის საუკეთესო შესაძლებლობაა.
ეროვნული საუნივერსიტეტო სტარტაპკონკურსი ეწყობა ილიას სახელმწიფო უნივერსიტეტის, კლივლენდის სახელმწიფო უნივერსიტეტის (აშშ), რეგიონული განვითარების სააგენტოს, საქართველოს ინოვაციებისა და ტექნოლოგიების სააგენტოსა და ამერიკის საელჩოს თანამშრომლობით.
კონკურსის მიზანია ხელი შეუწყოს საქართველოში სამეწარმეო ეკოსისტემის გაუმჯობესება- განვითარებას და სტუდენტებისთვის პრაქტიკული სამეწარმეო განათლებისა და სტარტაპაზროვნების ჩამოყალიბებას.
საქართველოს მასშტაბით კონკურსში მონაწილეობას მიიღებენ უმაღლესი საგანმანათლებლო დაწესებულებები.
პროექტით დაგეგმილია ტრენინგები, რომლებიც სტუდენტებს საშუალებას მისცემს, გაეცნონ სტარტაპის შექმნის პრინციპებს და განივითარონ ბიზნესდაგეგმვის, იდეების გენერაციისა და პიჩინგის უნარ-ჩვევები.
აღსანიშნავია, რომ ეროვნული საუნივერსიტეტო სტარტაპკონკურსი პირველი ნაბიჯია უნივერსიტეტებს შორის მეწარმეობის მიმართულებით თანამშრომლობის დაწყებისა და ინოვაციურ მეწარმეობაში ინტერდისციპლინური მიდგომების შემუშავება-დანერგვაში. მისი მიზანია, ხელი შეუწყოს ქართველი სტუდენტებისთვის პრაქტიკული სამეწარმეო განათლებისა და სტარტაპაზროვნების ჩამოყალიბებას.
ვის შეუძლია მონაწილეობა:

ილიას სახელმწიფო უნივერსიტეტის სტუდენტს;
მონაწილეობა შესაძლებელია მხოლოდ ჯგუფურად (ინდივიდუალური განაცხადები არ განიხილება);
ჯგუფის წევრების რაოდენობა არ უნდა აღემატებოდეს 4-ს.

როგორ მიიღოთ მონაწილეობა?
პირველ ეტაპზე საჭიროა რეგისტრაცია ბმულზე: https://bit.ly/3KFYbCV
პრიზი
კონკურსში გამარჯვებული გუნდი ერთი კვირით გაემგზავრება კლივლენდის სახელმწიფო უნივერსიტეტში.
პროგრამაში მონაწილე გუნდების რაოდენობა შეზღუდულია!
რეგისტრაციის საბოლოო ვადა: 4 მაისი
სამუშაო ენა: ქართული
დამატებითი კითხვების შემთხვევაში მოგვმართეთ: fablab@iliauni.edu.ge
2022 წელი

საჯარო დებატები უმაღლეს სასწავლებლებში სკოლის ატესტატის ნიშნებით ჩარიცხვის შესახებ
2022-04-29 17:00
29 აპრილს, 17:00 საათზე, ილიას სახელმწიფო უნივერსიტეტში საქართველოს დებატებისა და განათლების ინსტიტუტი (GIDE) ილიაუნისთან თანამშრომლობით საჯარო დებატებს გამართავს.
საქართველოს დებატებისა და განათლების ინსტიტუტი (GIDE), პროექტის „დებატები უკეთესი განათლებისთვის“ ფარგლებში, რომელიც ხორციელდება გუდავაძე-პატარკაციშვილის ფონდის მხარდაჭერით, საქართველოს განათლებისა და მეცნიერების სამინისტროსა და ილიას სახელმწიფო უნივერსიტეტთან თანამშრომლობით, მართავს საჯარო დებატებს.
ღონისძიება გაიმართება დებატების სკოლის ეგიდით და თბილისის სხვადასხვა საჯარო სკოლის დებატკლუბების მოსწავლეების მონაწილეობით. დებატი წარიმართება განათლების სფეროში ერთ-ერთ ყველაზე აქტუალურ თემაზე, როგორიცაა, უმაღლეს სასწავლებლებში სკოლის ატესტატის ნიშნებით ჩარიცხვა.
ილიაუნის დებატების სკოლაში სისტემატური მეცადინეობები მიმდინარეობს. აქ ხდება ფორმალური დებატების ტექნიკის სწავლება და სახალისო აქტივობებით ისეთი უნარების განვითარება, რაც მოსწავლეებს აკადემიურ სწავლაში უწყობს ხელს.
პროექტის ფარგლებში უკვე 60 დებატკლუბი მუშაობს აქტიურად მთელი საქართველოს მასშტაბით, რომელთა მუდმივი სუპერვიზია და მონიტორინგი მიმდინარეობს. დებატკლუბები აქტიურად ფუნქციონირებს თბილისში, აჭარაში, სამეგრელოში, სვანეთში, მცხეთა-მთიანეთში, ქვემო ქართლში, შიდა ქართლში, ზემო აჭარაში, კახეთში, რაჭასა და იმერეთში.
პროექტი „დებატები უკეთესი განათლებისთვის“ მიზნად ისახავს მოსწავლეებში თავისუფალი და დამოუკიდებელი მოქალაქის უნარების განვითარებას და ისეთი უნარ-ჩვევების ჩამოყალიბების ხელშეწყობას, როგორიცაა: კონსტრუქციული მსჯელობა, არგუმენტაცია, მასალების მოძიება, ორატორობა, გუნდურობა, დროის მართვა, ოპონენტის პატივისცემა და სხვა.
2022 წელი

ლექციები მდგრადი ურბანული მობილობის თემაზე
2022-05-02 10:04
საქართველოს უნივერსიტეტები და დრეზდენის ტექნიკური უნივერსიტეტი 2020 წლიდან თანამშრომლობენ ურბანული მობილობის შესახებ სალექციო კურსის შესამუშავებლად.
2022 წლის მაისსა და ივნისში დრეზდენის ტექნიკური უნივერსიტეტის პროფესორები და აკადემიური პერსონალი ქართველ ლექტორებთან ერთად ილიას სახელმწიფო უნივერსიტეტში, საქართველოს ტექნიკურ და საქართველოს უნივერსიტეტებში 14 ლექციას წაიკითხავენ.
ლექციები დაყოფილია ოთხ თემატურ ბლოკად და ეხება მობილობის უსაფრთხოებისა და ქცევის საკითხებს, ტრანსპორტის მოძრაობით გარემოს დაბინძურებასა და მობილობის დაგეგმვას.
ლექციების სერია შეიქმნა მდგრადი ურბანული მობილობის შესახებ საუნივერსიტეტო განათლების გასაუმჯობესებლად. ამ მიზნით საქართველოს უნივერსიტეტებში მიმდინარეობს შესაბამისი სასწავლო გეგმების განახლება და ლექციების თანმხლები სასწავლო მასალების შექმნა, რომლებიც სტუდენტებსა და ყოველ დაინტერესებულ მხარეს მისცემს საგნობრივ ცოდნას.
გერმანიის ფედერალური სამინისტროს სახელით თანამშრომლობას მხარს უჭერს GIZ-ის რეგიონული პროგრამა „მობილობა ქალაქებისათვის”.
ლექციების განრიგი იხილეთ ბმულზე: https://bit.ly/3N1bnUv
2022 წელი

კორეის კვირეული ილიას სახელმწიფო უნივერსიტეტში
2022-05-03 16:19
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტი პარტნიორი კორეული უნივერსიტეტების, ასოციაციებისა და დიპლომატიური უწყებების მხარდაჭერით ორგანიზებას გაუწევს კორეის კვირეულს, რომელიც გაიმართება 2022 წლის 14-20 მაისს.
კვირეულის პარტნიორები

საქართველოს საელჩო კორეის რესპუბლიკაში;
კორეის რესპუბლიკის საელჩოს ოფისი თბილისში;
კორეის კვლევების აკადემია (AKS);
ჰანკუკის უცხო ენათა უნივერსიტეტი;
ინჰას უნივერსიტეტი;
ქართულ-კორეული ხიდი.

კვირეულის განრიგი
QUIZ ON KOREA 2022
თბილისში კორეის რესპუბლიკის საელჩოს ოფისის ორგანიზებითა და ილიას სახელმწიფო უნივერსიტეტთან პარტნიორობით 14 მაისს გაიმართება მასშტაბური ღონისძიება Quiz on Korea, რომელიც კორეული კულტურისა და ენის პოპულარიზაციას ისახავს მიზნად. ღონისძიება შედგება ვიქტორინისა (Quiz on Korea) და კულტურული-ღონისძიებისგან (K-Culture Contest), რომელშიც მონაწილეობას მიიღებენ კორეული კულტურითა და კორეული ენის შესწავლით დაინტერესებული წინასწარ რეგისტრირებული მონაწილეები.
დრო: 14 მაისი, 13:00 – 16:00
ფორმატი: ჰიბრიდული, უზრუნველყოფილი იქნება ფეისბუქის ლაივი https://www.facebook.com/Iliauni
Live – ღონისძიების ბმული: https://bit.ly/38RmccD
ვრცლად: https://bit.ly/37YGFw4
_____________________________________________________________________________________________
ჩო ჯუკვანის საჯარო ლექცია: თარგმნის მნიშვნელობა კულტურული ურთიერთობების ჩამოყალიბების პროცესში
პროფესორი ჩო ჯუკვანი დამსწრე აუდიტორიას გაუზიარებს „ვეფხისტყაოსნის“ თარგმნისას მიღებულ გამოცდილებას, გააკეთებს ისტორიულ და კულტურულ პარალელებს და ისაუბრებს საქართველო-კორეას შორის ურთიერთობებზე.
დრო: 17 მაისი, 11:00-12:00 საათი
ფორმატი: ჰიბრიდული, უზრუნველყოფილი იქნება ფეისბუქლაივი https://www.facebook.com/Iliauni
Live – ღონისძიების ბმული: https://bit.ly/3LNf3ce
ვრცლად: https://bit.ly/3kC5CAb
_____________________________________________________________________________________________
ოთარ ბერეჟიანის საჯარო ლექცია: კორეული ტალღა – როგორ შეიქმნა და რა მოუტანა სამხრეთ კორეას კულტურული ექსპორტის წარმატებულმა პოლიტიკამ
ბოლო წლების განმავლობაში კორეულმა ფილმებმა, მომღერლებმა და ტელეგადაცემებმა დიდ პოპულარობას მიაღწია. მომხსენებელი განიხილავს, როგორმა პოლიტიკამ და ტრენდებმა შეუწყო ხელი კორეის კულტურის პოპულარიზაციას და რა სარგებელი მოაქვს ეგრეთ წოდებულ „კორეულ ტალღას” სახელმწიფოსა და მისი ხალხისთვის.
დრო: 17 მაისი, 12:00 – 13:00 საათი
ფორმატი: ჰიბრიდული, უზრუნველყოფილი იქნება ფეისბუქლაივი https://www.facebook.com/Iliauni
Live – ღონისძიების ბმული: https://bit.ly/3seQKMh
ვრცლად: https://bit.ly/3OTG6V3
_____________________________________________________________________________________________
დახურული ვორკშოპი ილიაუნის კორეული ენის კურსის სტუდენტებისთვის
ჰანკუკის უცხო ენათა უნივერსიტეტის (კორეის რესპუბლიკა) წარმომადგენლები ილიას სახელმწიფო უნივერსიტეტის კორეული ენის კურსის სტუდენტებისთვის გამართავენ დახურული ვორკშოპების სერიას თემებზე:

კორეული ენისა და დამწერლობის პრაქტიკული თავისებურებები;
ქალ მწერალთა როლი ტრადიციულ კორეულ საზოგადოებაში.

დრო: 17 მაისი, 14:00 – 17:00
ფორმატი: ფიზიკურ სივრცეში, დახურული (მხოლოდ ილიას სახელმწიფო უნივერსიტეტის კორეული ენის კურსის სტუდენტებისთვის)
ვრცლად: https://bit.ly/3MOo7NT

კონკურსი კორეულ მეტყველებაში საკვირაო სკოლის მოსწავლეებისთვის
18 მაისს, ილიაუნის საკვირაო სკოლის კორეული ენის (A1-1 დონე) შემსწავლელი პროგრამის კურსდამთავრებულებისთვის გაიმართება კონკურსი კორეულ მეტყველებაში.
დრო: 18 მაისი, 11:00 – 13:00 საათი
ფორმატი: ჰიბრიდული, პლატფორმა Zoom -ის გამოყენებით
ვრცლად: https://bit.ly/3yC4sgr

კორეული ტრადიციული თამაშები
18 მაისს, 15:30 საათზე, გიწვევთ კორეულ ტრადიციულ თამაშებში მონაწილეობის მისაღებად. თქვენ შეძლებთ გაეცნოთ ინტრუქციებს და მონაწილეობა მიიღოთ ისეთ თამაშებში, როგორებიცაა: ჰანბოკი, სეოიე (კალიგრაფია), ტუჰო, ეჯგიჩაგი, დდაკჯი.
სარეგისტრაციო ბმული: https://bit.ly/3MmLVIS
დრო: 18 მაისი, 15:30 – 16:30
ადგილმდებარეობა: პირველად რეგისტრირებული 50 მონაწილე მოკლე ტექსტური შეტყობინებით მიიღებს ადგილის მისამართს.
ვრცლად: https://bit.ly/3sDzmBl

სამეცნიერო კონფერენცია „კორეა-საქართველო: ისტორიული პარალელები“
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტში მიმდინარე კორეის კვირეულის დღეებში ჰანკუკის უცხო ენათა უნივერსიტეტთან თანამშრომლობით, კორეის კვლევების აკადემიის მიერ დაფინანსებული პროექტის ფარგლებში, 19-20 მაისს გაიმართება სამეცნიერო კონფერენცია „კორეა-საქართველო: ისტორიული პარალელები“.
დრო: 19-20 მაისი, 10:00 საათი
ფორმატი: 19 მაისს ღონისძიება გაიმართება ჰიბრიდულ ფორმატში პლატფორმა Zoom-ის გამოყენებით. უზრუნველყოფილი იქნება ფეისბუქლაივი ილიას სახელმწიფო უნივერსიტეტის გვერდზე
Live – ღონისძიების ბმული: https://bit.ly/3sFHWQ2
ვრცლად: https://bit.ly/3sFHWQ2

2022 წელი

შეხვედრების სერია ილიაუნის ალუმნი ჯგუფთან
2022-05-05 12:37
ილიას სახელმწიფო უნივერსიტეტის საერთაშორისო სადოქტორო სკოლა იწყებს ალუმნი საუბრების სერიას, რომლის ფარგლებშიც ილიაუნის კურსდამთავრებულებს, მკვლევრებსა და დოქტორანტებს შესაძლებლობა ექნებათ, არაფორმალურ გარემოში შეხვედრები გამართონ უნივერსიტეტის წარმატებულ კურსდამთავრებულებთან. შეხვედრები ხელს შეუწყობს დისკუსიებს დოქტორანტის საქმიანობასთან დაკავშირებულ საკითხებზე, იქნება ეს სადოქტორო დისერტაციაზე მუშაობის პროცესი, პუბლიკაციების გამოქვეყნება საერთაშორისო რეფერირებად ჟურნალებში, ურთიერთობები სამეცნიერო ხელმძღვანელთან, კარიერული და პროფესიული განვითარების პერსპექტივები და სხვ.

განრიგი
Alumni Talks: შეხვედრა გიორგი გვალიასთან
მომხსენებელი: გიორგი გვალია, პოლიტიკისა და საერთაშორისო ურთიერთობების მიმართულების პროფესორი
დრო: 6 მაისი, 17:00 საათი
ვრცლად: https://bit.ly/3Fg5SP0
2022 წელი

სამოქალაქო და სამშენებლო ინჟინერიის სტუდენტური კლუბის საქმიანობის ანგარიში და სამოქმედო გეგმის წარდგენა
2022-05-05 20:00
5 მაისს ილიას სახელმწიფო უნივერსიტეტის ტექნოლოგიის სკოლასთან არსებული სამოქალაქო და სამშენებლო ინჟინერიის სტუდენტური კლუბი Ilia State ASCE Student Chapter ახალ პრეზიდენტს აირჩევს და კლუბის სამოქმედო გეგმას წარადგენს.
Ilia State ASCE Student Chapter შესახებ
სამოქალაქო და სამშენებლო ინჟინერიის სტუდენტური კლუბი Ilia State ASCE Student ილიას სახელმწიფო უნივერსიტეტის ტექნოლოგიის სკოლასთან აფილიაციით 2020 წელს დაფუძნდა.
კლუბმა საქმიანობის ერთი წლის თავზე, 2021 წლის 27 ოქტომბერს, ამერიკის სამოქალაქო ინჟინერთა საერთაშორისო საზოგადოების აღიარება მოიპოვა და ამ საზოგადოების სტუდენტური მიმართულების ქსელის ოფიციალური წევრი გახდა.
ოფიციალური ფეისბუქის გვერდი: https://bit.ly/39b2JUv
ამერიკის სამოქალაქო ინჟინერთა საერთაშორისო საზოგადოების შესახებ
ამერიკის სამოქალაქო ინჟინერთა საზოგადოება აშშ-ში მე-19 საუკუნეში დაარსებული ერთ-ერთი უძველესი პროფესიული საზოგადოებაა, რომელიც დღეისთვის მსოფლიოს 177 ქვეყნის 150 000 პროფესიონალ ინჟინერს აერთიანებს.
ამერიკის სამოქალაქო ინჟინერთა საერთაშორისო სტუდენტური მიმართულების წევრობა
რაც შეეხება საზოგადოების სტუდენტურ მიმართულებას, ის აშშ-ის 50 შტატსა და მსოფლიოს 30-მდე ქვეყანაში ქმნის მსგავსი სტუდენტური კლუბების საერთაშორისო ქსელს. აქტივობები კი მოიცავს მოწვეულ პროფესიონალ ინჟინრებთან შეხვედრებს, საველე დაკვირვებებს სამშენებლო ობიექტებზე, სტუდენტურ პრეზენტაციებს, დარგის განვითარებაზე ორიენტირებულ სტუდენტურ ინიციატივებს და სხვ.

განრიგი

20:00-20:05 – ღონისძიების გახსნა
20:05-20:15 – კლუბის პრეზენტაცია და კლუბის სამეთვალყურეო საბჭოს წევრების წარდგენა, პროფესორი ვახტანგ ბალავაძე, ილიაუნის ტექნოლოგიის სკოლის ხელმძღვანელი
20:15-20:25 – ჩართვა სან დიეგოს სახელმწიფო უნივერსიტეტის სათავო ოფისიდან (აშშ, კალიფორნია), იანუშ სუპერნაკი, სან დიეგოს სახელმწიფო უნივერსიტეტის სამოქალაქო, სამშენებლო და გარემოს ინჟინერიის დეპარტამენტის ხელმძღვანელი
20:25-20:35 – კლუბის საქმიანობა (2020 – 2021) – განვლილი გზა და საერთაშორისო აღიარება, კლუბის არჩეული პრეზიდენტი (2020-2021) ირაკლი ამბოკაძე და ვიცე-პრეზიდენტი ანა პავლიაშვილი
20:35-20:45 – კლუბის გეგმები და შესაძლებლობები, კლუბის ახლად არჩეული პრეზიდენტი
20:45-21:00 – კითხვა-პასუხის სესია

დრო: 5 მაისი, 20:00 საათი
ფორმატი: ჰიბრიდული, წინასწარი რეგისტრაციის საფუძველზე. დაინტერესებულმა პირებმა სარეგისტრაციო ფორმაში უნდა მიუთითონ დასწრების სასურველი ფორმატი (ფიზიკურ სივრცეში / ონლაინ).
რეგისტრაციისთვის მიჰყევით: https://bit.ly/3EYX8g6
რეგისტრაციის ბოლო ვადა: 2 მაისი, 23:59 საათი
მონაწილეები შერჩეული ფორმატის შესაბამისად მიიღებენ დასასწრებად საჭირო ინფორმაციას (ფიზიკურ ფორმატში დასწრების მსურველები – მისამართს, ხოლო ონლაინ დასწრების მსურველები – ზუმის ბმულს).
სამუშაო ენები: ქართული, ინგლისური
2022 წელი

Alumni Talks: შეხვედრა გიორგი გვალიასთან
2022-05-06 17:00
6 მაისს, 17:00 საათზე, ალუმნი საუბრების პირველი სტუმარი-მომხსენებელი იქნება პოლიტიკისა და საერთაშორისო ურთიერთობების მიმართულების პროფესორი გიორგი გვალია. გიორგი მრავალი წლის მანძილზე მუშაობს ილიაუნიში სხვადასხვა ადმინისტრაციულ თანამდებობაზე. ამჟამად სწავლების დარგში რექტორის მოადგილის თანამდებობა უკავია. იგი ილიაუნის კურსდამთავრებულია და 2013 წელს მიენიჭა დოქტორის ხარისხი პოლიტიკურ მეცნიერებებში.
მომხსენებელი გაგვიზიარებს დოქტორანტურაში სწავლის გამოცდილებას, ისაუბრებს წარმატების გზებისა თუ გამოწვევების შესახებ, რომელთაც დოქტორანტები აწყდებიან კვლევაზე მრავალწლიანი მუშაობის პროცესში. შეხვედრა ძირითადად კითხვა-პასუხის ფორმატში გაიმართება და მსმენელებს შესაძლებლობა ექნებათ, პასუხები მიიღონ მათთვის საინტერესო თემებსა და საკითხებზე.
დეტალური ინფორმაცია გიორგი გვალიას შესახებ იხილეთ: https://bit.ly/381SL7Y
დრო: 6 მაისი, 17:00 საათი
ადგილმდებარეობა: წიგნის სახლი ლიგამუსი, ი. ჭავჭავაძის გამზ. N32
2022 წელი

კორეის კვირეული ილიაუნიში: QUIZ ON KOREA 2022
2022-05-14 13:00
თბილისში კორეის რესპუბლიკის საელჩოს ოფისის ორგანიზებითა და ილიას სახელმწიფო უნივერსიტეტთან პარტნიორობით 14 მაისს გაიმართება მასშტაბური ღონისძიება Quiz on Korea, რომელიც კორეული კულტურისა და ენის პოპულარიზაციას ისახავს მიზნად.
ღონისძიება შედგება ვიქტორინისა (Quiz on Korea) და კულტურული- ღონისძიებისგან (K-Culture Contest), რომელშიც მონაწილეობას მიიღებენ კორეული კულტურითა და კორეული ენის შესწავლით დაინტერესებული წინასწარ რეგისტრირებული მონაწილეები.
ღონისძიება ჰიბრიდულ ფორმატში წარიმართება და ფართო აუდიტორიას შესაძლებლობა ექნება, მის მიმდინარეობას თვალი ადევნონ ილიას სახელმწიფო უნივერსიტეტის ფეისბუქლაივის მეშვეობით: https://bit.ly/38RmccD
Quiz on Korea – ვიქტორინა
ვიქტორინა შედგება კორეის კულტურის, ისტორიის, კორეული ენის და სხვა ზოგადი კითხვებისგან ინგლისურ და კორეულ ენებზე. მასში მონაწილეობას მიიღებენ კონკურსზე წინასწარ რეგისტრირებული მონაწილეები. ვიქტორინა ჩატარდება ცნობილი გადაცემის Golden Bell Challenge-골든벨 პრინციპით და მისი მონაწილეები სახალისო გამოცდილებას მიიღებენ.
K-Culture Contest – კულტურული ღონისძიება
K-Culture Contest – კულტურული ღონისძიებაა, რომლის მონაწილენი, კორეული კულტურით დაინტერესებული წინასწარ რეგისტრირებული პირები, შეძლებენ თავის წარმოჩენასა და ნიჭის გამოვლენას ცეკვაში, სიმღერაში, მხატვრული კითხვასა და კორეულ კულტურასთან დაკავშირებულ სხვა სახის აქტივობებში.
პრიზი
ვიქტორინაში გამარჯვებული ფინალისტი ამ წლის სექტემბერში სრული დაფინანსებით გაემგზავრება კორეაში ფინალურ ტურში საქართველოს წარსადგენად.
ფინალური რაუნდი ჩაიწერება სეულში, KBS-ის სტუდიაში, და გადაიცემა KBS-ზე, როგორც სპეციალური პროგრამა, მიძღვნილი ჩუსეოკის დღესასწაულისადმი, რომელიც სექტემბერში ეწყობა.
KBS World-ით ტრანსლაციას 88 ქვეყნის 200-მილიონიანი აუდიტორია ეყოლება.
დრო: 14 მაისი, 13:00 – 16:00
სამუშაო ენები: კორეული, ინგლისური, ქართული
ფორმატი: ჰიბრიდული, უზრუნველყოფილი იქნება ფეისბუქის ლაივი https://www.facebook.com/Iliauni
Live – ღონისძიების ბმული: https://bit.ly/38RmccD
2022 წელი

ჩო ჯუკვანის საჯარო ლექცია: თარგმნის მნიშვნელობა კულტურული ურთიერთობების ჩამოყალიბების პროცესში
2022-05-17 11:00
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტში დაგეგმილი კორეის კვირეულის ფარგლებში, 17 მაისს, 11:00 საათზე, იონსეის უნივერსიტეტის ყოფილი პროფესორი, „ვეფხისტყაოსნის“ კორეულ ენაზე მთარგმნელი ჩო ჯუკვანი გამართავს საჯარო ლექციას თემაზე: „თარგმნის მნიშვნელობა კულტურული ურთიერთობების ჩამოყალიბების პროცესში“.
პროფესორი ჩო ჯუკვანი დამსწრე აუდიტორიას გაუზიარებს „ვეფხისტყაოსნის“ თარგმნისას მიღებულ გამოცდილებას, გააკეთებს ისტორიულ და კულტურულ პარალელებს და ისაუბრებს საქართველო-კორეას შორის ურთიერთობებზე.
დრო: 17 მაისი, 11:00-12:00 საათი
სამუშაო ენები: კორეული, ქართული (უზრუნველყოფილი იქნება სინქრონული თარგმანი)
ფორმატი: ჰიბრიდული, უზრუნველყოფილი იქნება ფეისბუქლაივი https://www.facebook.com/Iliauni
Live – ღონისძიების ბმული: https://bit.ly/3LNf3ce
2022 წელი

ოთარ ბერეჟიანის საჯარო ლექცია: კორეული ტალღა – როგორ შეიქმნა და რა მოუტანა სამხრეთ კორეას კულტურული ექსპორტის წარმატებულმა პოლიტიკამ
2022-05-17 12:00
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტში დაგეგმილი კორეის კვირეულის ფარგლებში, 17 მაისს, 12:00 საათზე. ჰანკუკის უნივერსიტეტის მოწვეული ლექტორი ოთარ ბერეჟიანი წაიკითხავს საჯარო ლექციას თემაზე „კორეული ტალღა – როგორ შეიქმნა და რა მოუტანა სამხრეთ კორეას კულტურული ექსპორტის წარმატებულმა პოლიტიკამ“.
ლექციის შესახებ
ბოლო წლების განმავლობაში კორეულმა ფილმებმა, მომღერლებმა და ტელეგადაცემებმა დიდ პოპულარობას მიაღწია. მომხსენებელი განიხილავს, როგორმა პოლიტიკამ და ტრენდებმა შეუწყო ხელი კორეის კულტურის პოპულარიზაციას და რა სარგებელი მოაქვს ეგრეთ წოდებულ „კორეულ ტალღას” სახელმწიფოსა და მისი ხალხისთვის.
მომხსენებლის შესახებ
ოთარ ბერეჟიანმა დაამთავრა სოფიის უნივერსიტეტი აღმოსავლეთმცოდნეობის განხრით. აქვს მაგისტრის ხარისხი ბიზნესის განხრით სეულის გიონგის უნივერსიტეტიდან.
ამჟამად მუშაობს საერთაშორისო ბიზნესის კონსალტინგის სფეროში და მოწვეული ლექტორია ჰანკუკის უნივერსიტეტში. იგი ოცი წელია სამხრეთ კორეაში ცხოვრობს და აქტიურად მონაწილეობს სეულის სამოქალაქო და საზოგადოებრივ ცხოვრებაში, ამიტომ 2018 წელს სეულის საპატიო მოქალაქის წოდება მიენიჭა.
დრო: 17 მაისი, 12:00 – 13:00 საათი
სამუშაო ენა: ქართული
ფორმატი: ჰიბრიდული, უზრუნველყოფილი იქნება ფეისბუქლაივი https://www.facebook.com/Iliauni
Live – ღონისძიების ბმული: https://bit.ly/3seQKMh
2022 წელი

ერიკ ლის ვორქშოფი: „ისტორიული პროზა: რატომ და როგორ ვწერ”
2022-05-17 14:00
საქართველოს მწერალთა სახლი, ილიას სახელმწიფო უნივერსიტეტი და გამომცემლობა „ზიარი“ გიწვევთ ამერიკელი ავტორისა და მკვლევრის, ერიკ ლის ვორქშოფზე „ისტორიული პროზა: რატომ და როგორ ვწერ”, რომელიც შედგება 17 მაისს, 14:00-დან 18:00 საათამდე, მწერალთა სახლში, თბილისში (ი. მაჩაბლის ქ. N13).
ერიკ ლი მრავალი სტატიის, წიგნისა და კვლევის ავტორია. ის იკვლევს მე-20 საუკუნის ისტორიას; საქართველოზე გამოქვეყნებული აქვს ორი წიგნი: „ექსპერიმენტი, მივიწყებული ქართული რევოლუცია“ (The Experiment, Georgia’s Forgotten Revolution), 2018 და „ქართული ამბოხი ტექსელზე: ბოლო ბრძოლა ევროპაში” (Night of the Bayonets: The Texel Uprising and Hitler’s Revenge, April-May 1945), 2020. მთარგმნელი ქეთი ქანთარია, გამომცემლობა Poezia Press („ზიარი“).
ერიკ ლი თბილისს 2022 წლის მაისში ერთი თვით ეწვევა მწერალთა სახლისა და ილიას სახელმწიფო უნივერსიტეტის თანამშრომლობის ფარგლებში „ილიაუნის“ ფინანსური მხარდაჭერით. ის იცხოვრებს მწერალთა სახლის რეზიდენციაში და იმუშავებს ბოლშევიკური ტერორის დროს რეპრესირებული ქართველი ავტორების თემაზე. ინიციატივა უკავშირდება რეპრესირებული მწერლების მუზეუმს, რომლის გახსნაც სექტემბერში მწერალთა სახლში იგეგმება აშშ-ის საელჩოს მხარდაჭერით.
თბილისში ერიკ ლის გადაეცემა ილიაუნის საპატიო დოქტორის ხარისხი და ის გამართავს რამდენიმე შეხვედრას, მათ შორის – მკითხველთან თბილისის წიგნის ფესტივალის ფარგლებში და ზემოხსენებულ ვორქშოფს დოკუმენტური და ისტორიული პროზის ავტორებისთვის.
დასწრება უფასოა. მონაწილეთა მაქსიმალური რაოდენობაა 10.
ერიკ ლი ქართველ კოლეგებს, საქართველოს ისტორიითა და დოკუმენტური პროზით დაინტერესებულ მოქმედ თუ მომავალ ავტორებს, ისტორიის მიმართულების დოქტორანტებს გაუზიარებს მუშაობის გამოცდილებას, ისტორიულ წყაროებზე მუშაობის სპეციფიკას და თავისი საქმიანობის სხვა ტექნიკურ თუ შინაარსობრივ ასპექტებს.
ვფიქრობთ, ეს ვორქშოფი მნიშვნელოვანი იქნება პროფესიული ისტორიული კვლევის მეთოდებისა და თხრობის შეხამების დახვეწისათვის, ასევე საქართველოს ისტორიაზე მომუშავე უცხოელი მკვლევრების თვალსაზრისისა და მეთოდოლოგიის გასაცნობად.
ვორქშოფი წარიმართება ინგლისურ ენაზე ქართული თარგმანით.
მონაწილეობის მისაღებად მოგვწერეთ ელფოსტაზე residency@writershouse.ge 10 მაისის ჩათვლით. გთხოვთ, სათაურის ველში მიუთითოთ „ერიკ ლის ვორქშოფი“. ასევე გამოგვიგზავნოთ თქვენი მოკლე რეზიუმე ინგლისურად (საკმარისია 100-150 სიტყვა) პროფესიული გამოცდილების, საქმიანობისა და ინტერესების შესახებ.
გელით და გისურვებთ წარმატებებს!
თარიღი: 17 მაისი, 2022 წ.
დრო: 14:00 – 18:00 სთ (ხანმოკლე შესვენებით)
ადგილი: მწერალთა სახლი, მაჩაბლის ქ. N13
სამუშაო ენა: ინგლისური, ქართული თარგმანით
2022 წელი

დახურული ვორკშოპი ილიაუნის კორეული ენის კურსის სტუდენტებისთვის
2022-05-17 14:00
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტში დაგეგმილი კორეის კვირეულის ფარგლებში, 17 მაისს, 14:00 საათზე, ჰანკუკის უცხო ენათა უნივერსიტეტის (კორეის რესპუბლიკა) წარმომადგენლები ილიას სახელმწიფო უნივერსიტეტის კორეული ენის კურსის სტუდენტებისთვის გამართავენ დახურული ვორკშოპების სერიას თემებზე:

კორეული ენისა და დამწერლობის პრაქტიკული თავისებურებები;
ქალ მწერალთა როლი ტრადიციულ კორეულ საზოგადოებაში.

ვორკშოპი 3 სესიად ჩატარდება.
სესია 1: მსოფლიოს დამწერლობითი სისტემების ტიპოლოგია: კორეული ჰანგუელის უნიკალურობა
მსოფლიო დამწერლობითი სისტემების ლინგვისტურ ტიპოლოგიაში შესავლის შემდეგ გაიმართება მსჯელობა ჰანგუელის მახასიათებელთა შესახებ. სტუდენტებს ექნებათ შესაძლებლობა, ტიპოლოგიური პერსპექტივიდან შეადარონ ერთმანეთს ქართული და ჰანგუელის დამწერლობითი სისტემები.
სესია 2: კორეული გამოთქმა: პრაქტიკა
სესიაზე მენტორები განიხილავენ იმ გავრცელებულ თავისებურებებს, რომელთაც კორეულ ენაზე მოსაუბრე ქართველები გამოთქმისას ხშირად ავლენენ. კორეულ ფონეტიკასა და გამოთქმასთან დაკავშირებული რჩევების გაცნობის თეორიული ნაწილის შემდეგ ვორკშოპის მონაწილე სტუდენტები დაიყოფიან მცირე ჯგუფებად და კორეული ენის გამოთქმის სავარჯიშოებს შეასრულებენ ინსტრუქტორთან ერთად, რომლისთვისაც კორეული ენა მშობლიურია.
სესია 3: ჩოსონის დინასტიის (Joseon Dynasty) პერიოდის ორი პოეტი ქალი: ქალთა ხმები მამაკაცებით დომინირებულ საზოგადოებაში
სესიაზე სტუდენტები გაეცნობიან ჩოსონის დინასტიის პერიოდის ორ პოეტ ქალს – ჰვანგ ჯინისა და ჰეონანსეოლჰეონს. სტუდენტები მათ მცირე ლექსებს წაიკითხავენ, რის შემდეგაც გაიმართება დისკუსია მამაკაცებით დომინირებულ საზოგადოებაში ქალების თვითგამოხატვის შესახებ.
დრო: 17 მაისი, 14:00 – 17:00
სამუშაო ენები: კორეული, ქართული
ფორმატი: ფიზიკურ სივრცეში, დახურული (მხოლოდ ილიას სახელმწიფო უნივერსიტეტის კორეული ენის კურსის სტუდენტებისთვის)
2022 წელი

უკრაინელი პროფესორები ილიას სახელმწიფო უნივერსიტეტში
2022-05-17 17:02
უკრაინის სამეცნიერო საზოგადოების სოლიდარობისთვის ილიას სახელმწიფო უნივერსიტეტმა მიმდინარე წლის მარტში დააარსა პროგრამა რისკის ქვეშ მყოფი აკადემიური პერსონალის მხარდასაჭერად. პროგრამა მიზნად ისახავდა საფრთხის ქვეშ მყოფ უკრაინელ მეცნიერთა და მათი ოჯახების წევრთათვის უსაფრთხო გარემოს უზრუნველყოფას.
პროგრამის ფარგლებში 2022 წლის მაისიდან ილიას სახელმწიფო უნივერსიტეტს ეწვივნენ კიევის ტარას შევჩენკოს სახელობის ეროვნული უნივერსიტეტის პროფესორი ელენა შევჩენკო და უკრაინის ეროვნული საავიაციო უნივერსიტეტის პროფესორი ალლა გოლოვნია.
მათი მონაწილეობით ილიას სახელმწიფო უნივერსიტეტი დაინტერესებულ პირებს სთავაზობს რამდენიმე პროგრამას:

საჯარო ლექციათა სერიას „ყველაფერი უკრაინის შესახებ“; მსმენელები შეძლებენ მეტი ინფორმაცია მიიღონ უკრაინის, კერძოდ: მისი ისტორიის, ენის, ლიტერატურის, კულტურის, პოლიტიკური სისტემის, საგარეო პოლიტიკისა და ეკონომიკის შესახებ.
საჯარო ლექციათა სერიას „უკრაინის საგარეო პოლიტიკა 1991 წლიდან დღემდე“; მსმენელები გაეცნობიან უკრაინის საგარეო პოლიტიკის ძირითად ასპექტებს უკანასკნელი 30 წლის განმავლობაში;
უკრაინული ენის ინტენსიურ კურსს დამწყებთათვის, რომლის წარმატებით დასრულების შემდეგ მსმენელები მიაღწევენ უკრაინული ენის A1 დონეს.

სამივე პროგრამაზე რეგისტრაცია შეუძლია ნებისმიერ დაინტერესებულ პირს.
2022 წელი

კონკურსი კორეულ მეტყველებაში საკვირაო სკოლის მოსწავლეებისთვის
2022-05-18 11:00
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტში დაგეგმილი კორეის კვირეულის ფარგლებში, 18 მაისს, 11:00 საათზე, ილიაუნის საკვირაო სკოლის კორეული ენის (A1-1 დონე) შემსწავლელი პროგრამის კურსდამთავრებულებისთვის გაიმართება კონკურსი კორეულ მეტყველებაში.
ილიაუნის კორეული ენისა და კულტურის სტუდენტური კლუბის ორგანიზებით ილიაუნის საკვირაო სკოლის ფარგლებში კორეული ენის A1-1 დონეს კონკურსის წესით შერჩეული 160 მოსწავლე მთელი საქართველოდან თებერვლიდან 9 კვირის განმავლობაში დისტანციურად ეუფლებოდა.
პროგრამით გათვალისწინებული საგაკვეთილო პროცესი დასრულდა და 18 მაისს კურსდამთავრებულებს ექნებათ შესაძლებლობა, ფართო აუდიტორიისა და ჟიურის წინაშე გამოავლინონ ცოდნა.
კონკურსანტები ჟიურის წინაშე კორეულ ენაზე წაიკითხავენ მოხსენებებს. I, II და III ადგილზე გასულები დაჯილდოვდებიან პრიზებით.
კორეული ენის შემსწავლელი პროგრამის კურსდამთავრებულებს კი გადაეცემათ კურსის წარმატებით გავლის დამადასტურებელი სერტიფიკატები.
დრო: 18 მაისი, 11:00 – 13:00 საათი
სამუშაო ენები: კორეული, ქართული
ფორმატი: ჰიბრიდული, პლატფორმა Zoom -ის გამოყენებით
2022 წელი

კორეული ტრადიციული თამაშები
2022-05-18 15:30
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტი პარტნიორი კორეული უნივერსიტეტების, ასოციაციებისა და დიპლომატიური უწყებების მხარდაჭერით ორგანიზებას გაუწევს კორეის კვირეულს, რომელიც გაიმართება 2022 წლის 14-20 მაისს.
კვირეულის ფარგლებში 18 მაისს, 15:30 საათზე, გიწვევთ კორეულ ტრადიციულ თამაშებში მონაწილეობის მისაღებად.
თქვენ შეძლებთ გაეცნოთ ინტრუქციებს და მონაწილეობა მიიღოთ ისეთ თამაშებში, როგორებიცაა: ჰანბოკი, სეოიე (კალიგრაფია), ტუჰო, ეჯგიჩაგი, დდაკჯი.
ღონისძიება ჩატარდება ფიზიკურ სივრცეში და მასზე დასწრება შესაძლებელია წინასწარი რეგისტრაციით (ღონისძიებას დაესწრება პირველად რეგისტრირებული 50 მონაწილე).
რეგისტრაციისთვის მიჰყევით ბმულს: https://bit.ly/3MmLVIS
ჰანბოკი
ჰანბოკი ტრადიციული კორეული სამოსია, რომელიც შეიძლება მოჰყვეს კორეის სამი სამეფოს პერიოდს (1-ელი საუკუნე ძვ. წ. – ახ. წ. VII საუკუნე). თუმცა, დღესდღეობით გაცვეთილი ჰანბოკი ჯოსონის დინასტიაში ძველი ჰანბოკის ნიმუშია და ხშირად ტრადიციულ დღესასწაულებსა თუ ოფიციალურ ღონისძიებებზე იცვამენ.
სეოიე
კორეული კალიგრაფია, ასევე ცნობილი როგორც სეოიე, მხატვრული წერის კორეული ტრადიციაა. ჩინური კალიგრაფიიდან მიღებული ხელოვნების ეს ფორმა მოგვიანებით დაინერგა კორეასა და იაპონიაში და ასახავს ქაღალდზე მხატვრული წერის ტრადიციას ჰანჯასა (ჩინური სიმბოლოები) და ჰანგულში, მშობლიურ კორეულ ანბანში.
დდაკჯი
დდაკჯი, ტრადიციული კორეული სათამაშო, დამზადებულია დაკეცილი ქაღალდის ფილებისგან. ის შეიძლება ვითამაშოთ მარტივად, მიზანი იატაკზე მოთავსებული მოწინააღმდეგის დდაკჯის გადატრიალებაა თქვენი ნასროლი დდაკჯით.
ტუჰო
ტუჰოს ძირითადად სამეფო ოჯახები ან იანბანის (ჯოსონის პერიოდის დიდებულები) ოჯახები თამაშობდნენ ხშირად სახლის ეზოში. მიზანი ქოთანში ისრების შორიდან ჩაგდებაა. მოთამაშეები იყოფიან ორ გუნდად. იგებს ის გუნდი, რომელიც ქოთანში მეტ ისარს ჩააგდებს.
დრო: 18 მაისი, 15:30 – 16:30
ადგილმდებარეობა: პირველად რეგისტრირებული 50 მონაწილე მოკლე ტექსტური შეტყობინებით მიიღებს ადგილის მისამართს.
2022 წელი

საზაფხულო ვებინარების სერია
2022-05-18 16:00
18 მაისიდან 2 ივლისის ჩათვლით ილიას სახელმწიფო უნივერსიტეტის ადიქციის კვლევების სამაგისტრო პროგრამის სამუშაო ჯგუფისა და ტომაშ ზაბრანსკის სახ. ადიქტოლოგიის ინსტიტუტის ინიციატივით იგეგმება საზაფხულო ვებინარების სერია, რომელშიც მონაწილეობას მიიღებენ ამავე პროგრამის აკადემიური და ადმინისტრაციული პერსონალი, პარტნიორი ორგანიზაციის წარმომადგენლები, სტუდენტები და კურსდამთავრებულები.
ვებინარები ეხება თანამედროვე კვლევებზე დაყრდნობით ადიქტოლოგიის მეცნიერებისა და პრაქტიკის აქტუალური თემების განხილვას.
ვებინარების კალენდარი

18 მაისი, 16:00-17:00
კანაფის პოლიტიკა და თანამედროვე კვლევები
მომხსენებელი – ილიას სახელმწიფო უნივერსიტეტის ასოცირებული პროფესორი დავით ოთიაშვილი
მონაწილეები: ილიას სახელმწიფო უნივერსიტეტის ასისტენტ-პროფესორი ირმა კირთაძე, მეცნიერებათა, ხელოვნების ფაკულტეტის ხარისხის უზრუნველყოფის სპეციალისტი ზვიად ზალიკიანი
მოდერატორი – ილიას სახელმწიფო უნივერსიტეტის პროფესორი ჯანა ჯავახიშვილი
ვრცლად: https://bit.ly/38sWo79
Live – ღონისძიების ბმული: https://bit.ly/3wzbU9f

25 მაისი, 16:00-17:00
ფსიქოაქტიური საშუალებების მოხმარების პრევენცია
მომხსენებელი – ილიას სახელმწიფო უნივერსიტეტის პროფესორი ჯანა ჯავახიშვილი; თანამონაწილეები: დავით ოთიაშვილი, ზვიად ზალიკიანი
მოდერატორი – ირმა კირთაძე

8 ივნისი, 16:00-17:00
ადიქციის კვლევების კურსდამთავრებულების მიერ შესრულებული უახლესი კვლევები: ნარკოვითარება საქართველოში, მოხმარება ღამის ცხოვრებაში და ნარკობაზარი კოვიდის პირობებში
მომხსენებლები
ილიას სახელმწიფო უნივერსიტეტის ადიქციის კვლევების სამაგისტრო პროგრამის კურსდამთავრებულები: სათემო ალიანსის პროგრამის მენეჯერი ადა ბესელია, დამოკიდებულების კვლევითი ცენტრის „ალტერნატივა ჯორჯიას“ მკვლევარი თამარ მღებრიშვილი, იუსტიციის სამინისტროს საერთაშორისო ნარკოვითარების მონიტორინგის ეროვნული ცენტრის წარმომადგენლები – ირაკლი ნაცვლიშვილი და ლევან სალამაძე.
მონაწილეები: ზვიად ზალიკიანი, ირმა კირთაძე, ჯანა ჯავახიშვილი
მოდერატორი – ილიას სახელმწიფო უნივერსიტეტის ასოცირებული პროფესორი დავით ოთიაშვილი

15 ივნისი, 16:00-17:00
ადიქციის კვლევების კურსდამთავრებულთა დასაქმების შესაძლებლობები
მომხსენებლები: იუსტიციის სამინისტროს საერთაშორისო საჯარო სამართლის დეპარტამენტის უფროსი/ ნარკოვითარების მონიტორინგის ეროვნული ცენტრის ხელმძღვანელი ქეთევან სარაჯიშვილი, ბუპრენორფინის ჩანაცვლებითი თერაპიის ხელმძღვანელი ქეთევან სიხარულიძე, სათემო ალიანსის, პროექტ „მანდალას“ ხელმძღვანელი თემურ ხატიაშვილი
მონაწილეები: ილიას სახელმწიფო უნივერსიტეტის პროფესორები – ირმა კირთაძე, დავით ოთიაშვილი, ჯანა ჯავახიშვილი
მოდერატორი – ზვიად ზალიკიანი

2 ივლისი, 11:00-12:30
საჯარო ლექცია (და ვებინარის ლაივსთრიმი): სამედიცინო კანაბინოიდების გამოყენება სამკურნალო მიზნით – ევროპული გამოცდილება
მომხსენებელი – ნევროლოგ-ფსიქიატრი, ჰანოვერის უნივერსიტეტის პროფესორი კირსტენ მიულერ-ვალი,
მოდერატორი – ილიაუნის ასოცირებული პროფესორი დავით ოთიაშვილი
2022 წელი

საზაფხულო ვებინარების სერია: „კანაფის პოლიტიკა და თანამედროვე კვლევები“
2022-05-18 16:00
18 მაისს, 16:00 საათზე, ილიას სახელმწიფო უნივერსიტეტის ადიქციის კვლევების სამაგისტრო პროგრამის სამუშაო ჯგუფისა და ტომაშ ზაბრანსკის სახ. ადიქტოლოგიის ინსტიტუტის ინიციატივით დაგეგმილი საზაფხულო ვებინარების სერიის ფარგლებში გაიმართება ვებინარი თემაზე: „კანაფის პოლიტიკა და თანამედროვე კვლევები“.
მომხსენებელი – ილიას სახელმწიფო უნივერსიტეტის ასოცირებული პროფესორი დავით ოთიაშვილი
მონაწილეები: ილიას სახელმწიფო უნივერსიტეტის ასისტენტ-პროფესორი ირმა კირთაძე, მეცნიერებათა და ხელოვნების ფაკულტეტის ხარისხის უზრუნველყოფის სპეციალისტი ზვიად ზალიკიანი
მოდერატორი – ილიას სახელმწიფო უნივერსიტეტის პროფესორი ჯანა ჯავახიშვილი
ვებინარში მონაწილეობას მიიღებენ ამავე პროგრამის აკადემიური და ადმინისტრაციული პერსონალი, პარტნიორი ორგანიზაციის წარმომადგენლები, სტუდენტები და კურსდამთავრებულები.
დრო: 18 მაისი, 16:00 საათი
ფორმატი: ჰიბრიდული, წინასწარი რეგისტრაციის საფუძველზე
ვებინარზე დასასწრებად საჭიროა წინასწარი რეგისტრაცია. რეგისტრაციისას მითითებულ საკონტაქტო მისამართზე გამოგეგზავნებათ ღონისძიებაზე დასასწრებად საჭირო ინფორმაცია.
სარეგისტრაციო ფორმა: https://bit.ly/3wxUmdN
Live – ღონისძიების ბმული: https://bit.ly/3wzbU9f
2022 წელი

სამეცნიერო კონფერენცია „კორეა - საქართველო: ისტორიული პარალელები“
2022-05-19 10:00
კორეის რესპუბლიკასა და საქართველოს შორის დიპლომატიური ურთიერთობის 30 წლის იუბილეს აღსანიშნავად ილიას სახელმწიფო უნივერსიტეტში მიმდინარე კორეის კვირეულის დღეებში ჰანკუკის უცხო ენათა უნივერსიტეტთან თანამშრომლობით, კორეის კვლევების აკადემიის მიერ დაფინანსებული პროექტის ფარგლებში, 19-20 მაისს გაიმართება სამეცნიერო კონფერენცია „კორეა-საქართველო: ისტორიული პარალელები“.
კონფერენციაში მონაწილეობას მიიღებენ ილიას სახელმწიფო უნივერსიტეტისა და ჰანკუკის უცხო ენათა უნივერსიტეტის მკვლევრები, ასევე ილიას სახელმწიფო უნივერსიტეტის კორეული ენის კურსის სტუდენტები.
კონფერენციის პროგრამა ხელმისაწვდომია ბმულზე: https://bit.ly/39p3MQJ
კონფერენციის დასასრულს ინჰას უნივერსიტეტსა და ილიას სახელმწიფო უნივერსიტეტს შორის გაფორმდება ურთიერთთანამშრომლობის მემორანდუმი ორმაგი ხარისხის პროგრამების განვითარებისა და ილიას სახელმწიფო უნივერსიტეტში კორეის ცენტრის დაფუძნების მიმართულებით.
დრო: 19-20 მაისი, 10:00 საათი
19 მაისს ღონისძიება გაიმართება ჰიბრიდულ ფორმატში პლატფორმა Zoom-ის გამოყენებით. უზრუნველყოფილი იქნება ფეისბუქლაივი ილიას სახელმწიფო უნივერსიტეტის გვერდზე.
Zoom-ის ბმული: https://bit.ly/3yH7T5C
სამუშაო ენები: ინგლისური, ქართული (უზრუნველყოფილი იქნება სინქრონული თარგმანი)
2022 წელი

სამეცნიერო-პრაქტიკული კონფერენცია „დერმატოლოგიისა და ესთეტიკური მედიცინის მესამე საერთაშორისო ტრანსკავკასიური კონგრესი“
2022-05-20 16:10
16-18 ივნისს თბილისში, სასტუმრო „ბილტმორში“, გაიმართება სამეცნიერო-პრაქტიკული კონფერენცია „დერმატოლოგიისა და ესთეტიკური მედიცინის მესამე საერთაშორისო ტრანსკავკასიური კონგრესი“. კონგრესი, რომელიც ტარდება ილიას სახელმწიფო უნივერსიტეტის მხარდაჭერით, ხორციელდება შოთა რუსთაველის საქართველოს ეროვნული სამეცნიერო ფონდის მხარდაჭერით [გრანტის ნომერი MG-ISE-22-125]. ასევე მინიჭებული აქვს დერმატოლოგთა საერთაშორისო საზოგადოების გრანტი.
კონგრესში მონაწილეობას მიღებენ დარგის წამყვანი ექსპერტები აშშ-დან, ავსტრალიიდან, გერმანიიდან, ისრაელიდან და ა.შ.
ახალგაზრდებისთვის დაწესებულია გრანტები.
კონფერენციის ფარგლებში ჩატარდება დერმატოქირურგიის, დერმატოსკოპიის პრაქტიკული ტრენინგები, პლენარული სხდომები.
კონფერენციაზე მონაწილეობისთვის საჭიროა წინასწარი რეგისტრაცია ბმულზე: https://itc2022.photoderm.org/
უკრაინელი კოლეგების რეგისტრაცია უფასოა!
ღონისძიება გაიმართება ჰიბრიდულ ფორმატში. სურვილის შემთხვევაში შესაძლებელია ვირტუალური მონაწილეობაც. მნიშვნელოვანი ლექციების ჩანაწერები ხელმისაწვდომი იქნება კონგრესის დასრულებიდან 6 თვის მანძილზე.
დრო: 16-18 ივნისი
სამუშაო ენა: ინგლისური
2022 წელი

ერიკა ბენერის საჯარო ლექცია „სჭირდება თუ არა დემოკრატიას ნაციონალიზმი?“
2022-05-25 15:00
25 მაისს, 15:00 საათზე, ილიას სახელმწიფო უნივერსიტეტში გაიმართება მწერლისა და მკვლევრის ერიკა ბენერის ლექცია „სჭირდება თუ არა დემოკრატიას ნაციონალიზმი?“
ლექციას მოდერაციას გაუწევს ილიას სახელმწიფო უნივერსიტეტის ასოცირებული პროფესორი ჰანს გუტბროდი.
დასწრების მსურველებმა რეგისტრაცია უნდა გაიარონ არაუგვიანეს 23 მაისისა.
რეგისტრაციისთვის მიჰყევით ბმულს: https://bit.ly/38JePnX
ლექციის შესახებ:
უკიდურესი ნაციონალიზმის აღზევება დღეს ერთ-ერთი უდიდესი გამოწვევაა დემოკრატიისთვის. მაგრამ როდესაც ლიბერალური დემოკრატიის დამცველთა უმეტეს ნაწილს სურს ნაციონალიზმის ჩამოშორება პოლიტიკური ასპარეზიდან, ზოგიერთი ამტკიცებს, რომ დემოკრატიებმა უნდა მიიღოს ეროვნული ღირებულებები და გააძლიეროს ეროვნული იდენტობები, თუ მათ გადარჩენა სურთ. არიან ისინი მართლები? რა რისკებს შეიცავს ნაციონალიზმზე დაყრდნობა ჩვენს დაზიანებულ დემოკრატიათა აღსადგენად?
ერიკა ბენერის ბიოგრაფია
მწერალი და მეცნიერი ერიკა ბენერი მორალურ და პოლიტიკურ აზროვნებაზე მუშაობს. ასწავლიდა ოქსფორდში, ლონდონის ეკონომიკის სკოლასა და ცენტრალური ევროპის უნივერსიტეტში. მან ახლახან გამოსცა არაერთი ცნობილი წიგნი მაკიაველის შესახებ (იხ. http://www.ericabenner.com/). 1990-იანი წლების დასაწყისიდან მუშაობდა ნაციონალიზმზე. ოქსფორდის უნივერსიტეტის მეცნიერებათა დოქტორია.
სამუშაო ენა: ინგლისური
დრო: 25 მაისი, 15:00 საათი
Live – ღონისძიების ბმული: https://bit.ly/3ahS2jI
2022

ვებინარების სერია: ადიქციის კვლევები – თეორია და პრაქტიკა
2022-05-25 17:10
ილიას სახელმწიფო უნივერსიტეტის ადიქციის კვლევების სამაგისტრო პროგრამა და ტომაშ ზაბრანსკის სახ. ადიქტოლოგიის ინსტიტუტი გთავაზობთ საგაზაფხულო ვებინარების სერიას „ადიქციის კვლევები: თეორია და პრაქტიკა”.
ვებინარები ეხება ადიქტოლოგიის მეცნიერებისა და პრაქტიკის აქტუალური თემების განხილვას თანამედროვე კვლევებზე დაყრდნობით.
ვებინარები ჩატარდება ჰიბრიდულ ფორმატში როგორც ფიზიკურ სივრცეში, ისე ონლაინ. მონაწილეობისთვის საჭირო წინასწარი რეგისტრაცია და დასწრების სასურველი ფორმატის მითითება. ვებინარზე ფიზიკურ სივრცეში დასწრების მსურველები მიიღებენ ინფორმაციას ღონისძიების ჩატარების ადგილმდებარეობაზე, ხოლო ღონისძიებაზე ონლაინ დასწრების მსურველები – შეხვედრის ბმულს.
რეგისტრაციისთვის მიჰყევით ბმულს: https://bit.ly/38hSvlj

განრიგი
კანაფის პოლიტიკა და თანამედროვე კვლევები
ვებინარის მომხსენებელი – ასოცირებული პროფესორი დავით ოთიაშვილი, ილიას სახელმწიფო უნივერსიტეტი
თანამონაწილეები – ირმა კირთაძე და ზვიად ზალიკიანი
მოდერატორი – პროფესორი ჯანა ჯავახიშვილი, ილიას სახელმწიფო უნივერსიტეტი
დრო: 1 ივნისი, 18:00-19:00
ვრცლად: https://bit.ly/3M6wnZ7
_____________________________________________________________________________________________
ადიქციის კვლევების კურსდამთავრებულთა მიერ შესრულებული უახლესი კვლევები: ნარკოვითარება საქართველოში, ნარკოტიკების მოხმარება ღამის ცხოვრებაში და კოვიდის პირობებში
ვებინარის მომხსენებლები
ილიას სახელმწიფო უნივერსიტეტის ადიქციის კვლევების სამაგისტრო პროგრამის კურსდამთავრებულები:

სათემო ალიანსის პროგრამის მენეჯერი ადა ბესელია;
დამოკიდებულების კვლევითი ცენტრის „ალტერნატივა ჯორჯიას“ მკვლევარი თამარ მღებრიშვილი;
იუსტიციის სამინისტროს საერთაშორისო ნარკოვითარების მონიტორინგის ეროვნული ცენტრის წარმომადგენლები – ირაკლი ნაცვლიშვილი და ლევან სალამაძე.

თანამონაწილეები – ზვიად ზალიკიანი, ირმა კირთაძე, ჯანა ჯავახიშვილი
მოდერატორი – ასოცირებული პროფესორი დავით ოთიაშვილი, ილიას სახელმწიფო უნივერსიტეტი
დრო: 8 ივნისი, 18:00-19:00
ვრცლად: https://bit.ly/3xpdzQw
_____________________________________________________________________________________________
ადიქციის კვლევების კურსდამთავრებულთა დასაქმების შესაძლებლობები
ვებინარის მომხსენებლები

დაავადებათა კონტროლისა და საზოგადოებრივი ჯანმრთელობის ეროვნული ცენტრის არაგადამდებ დაავადებათა დეპარტამენტის თავმჯდომარე ლელა სტურუა
ბუპრენორფინის ჩანაცვლებითი თერაპიის ხელმძღვანელი ქეთევან სიხარულიძე;
სათემო ალიანსის პროექტ „მანდალას“ ხელმძღვანელი თემურ ხატიაშვილი.

ვებინარის თანამონაწილეები – ილიას სახელმწიფო უნივერსიტეტის პროფესორები – ირმა კირთაძე, დავით ოთიაშვილი, ჯანა ჯავახიშვილი
მოდერატორი – ზვიად ზალიკიანი
დრო: 15 ივნისი, 18:00-19:00
ვრცლად: https://bit.ly/3MNnuUi
_____________________________________________________________________________________________
ფსიქოაქტიური საშუალებების მოხმარების პრევენცია
ვებინარის მომხსენებელი – პროფესორი ჯანა ჯავახიშვილი, ილიას სახელმწიფო უნივერსიტეტი;
თანამონაწილეები – დავით ოთიაშვილი და ზვიად ზალიკიანი;
მოდერატორი – ირმა კირთაძე.
დრო: 22 ივნისი, 16:00-17:00
ვრცლად: https://bit.ly/3tBCC0e
_____________________________________________________________________________________________
საჯარო ლექცია და ვებინარის „სამედიცინო კანაბინოიდების გამოყენება სამკურნალოდ – საერთაშორისო გამოცდილება“ ლაივსთრიმი
დრო: 1 ივლისი, 15:00 საათი
მომხსენებელი – კირსტენ მიულერ-ვალი, ნევროლოგ-ფსიქიატრი, ჰანოვერის უნივერსიტეტის პროფესორი
მოდერატორი – ასოცირებული პროფესორი დავით ოთიაშვილი, ილიას სახელმწიფო უნივერსიტეტი
ვრცლად: https://bit.ly/3xGgGT2
2022 წელი

ერიკ ლის საჯარო ლექცია „რატომ არის მნიშვნელოვანი ქართული ექსპერიმენტი“
2022-05-25 19:00
25 მაისს, 19:00 საათზე, საქართველოს დამოუკიდებლობის თარიღთან დაკავშირებით ამერიკელი მწერალი და ჟურნალისტი ერიკ ლი ილიას სახელმწიფო უნივერსიტეტში წაიკითხავს საჯარო ლექციას თემაზე ”Why the Georgian Experiment Matters” (რატომ იყო მნიშვნელოვანი ქართული ექსპერიმენტი).
მწერალი საქართველოში მწერალთა სახლისა და ამერიკის საელჩოს ერთობლივი სარეზიდენციო პროგრამის – Writer-in-Residence – ფარგლებში ილიას სახელმწიფო უნივერსიტეტის მხარდაჭერით იმყოფება.
ლექციის შემდეგ ერიკ ლის ილიას სახელმწიფო უნივერსიტეტის საპატიო დოქტორის წოდება მიენიჭება.
ლექციის შესახებ
1917 წლამდე დიდი იყო მოლოდინი, რომ სოციალისტური პარტიის გამარჯვება მსოფლიოს ნებისმიერ წერტილში ადამიანებს მეტ თავისუფლებას მოუტანდა. სწორედ ეს იყო ყველა სოციალისტის დაპირება კარლ მარქსის ცნობილი სიტყვების „რევოლუციის პირველი ნაბიჯი … [არის] დემოკრატიის ბრძოლის მოგება“ შემდეგ. მაგრამ რუსეთში კომუნისტების გამარჯვების შემდეგ დემოკრატიის ნაცვლად მსოფლიოში პირველი თანამედროვე ტოტალიტარული სახელმწიფო ჩამოყალიბდა. რა მოხდა? – ნიშნავდა თუ არა სოციალიზმი ტირანიის ახალ ფორმას? და არსებობდა თუ არა ლენინის, ტროცკისა და სტალინის მიერ დამყარებული დიქტატურის ალტერნატივა?
პირველი ქართული რესპუბლიკა, რომელმაც სულ რაღაც სამი წელი იარსება, სოციალ-დემოკრატიულმა ლიდერებმა, მათ შორის კარლ კაუცკიმ, აღტაცებით მიიღეს როგორც ბოლშევიზმის ალტერნატივა. ევროპელი სოციალ-დემოკრატიული ლიდერების დელეგაციამ, რომელიც საქართველოში 1920 წლის შემოდგომაზე ჩამოვიდა, და მათი ხელმძღვანელობის ქვეშ მყოფმა პარტიებმა, სოციალისტური საზოგადოების შესახებ ახალი ხედვა ჩამოაყალიბეს იმის ფონზე, რაც რუსეთსა და საქართველოში შეიქმნა. ხოლო საქართველოში 1924 წლის აჯანყების ჩახშობის შემდეგ ორი ბანაკი, რომლებიც ევროპულ მემარცხენეებში თანაარსებობდა, დაიშალა და ერთ მხარეს – კომუნისტები, მეორე მხარეს კი სოციალისტები აღმოჩნდნენ.
მიუხედავად იმისა, რომ ისტორიული მეხსიერება საქართველოს რესპუბლიკის შესახებ ევროპაში დიდწილად გაქრა, მათი ხედვა „დემოკრატიული სოციალიზმის“ როგორც კომუნიზმის ალტერნატივის შესახებ კიდევ უფრო მნიშვნელოვანი გახდა, განსაკუთრებით ცივი ომის დროს. განმათავისუფლებელი და დემოკრატიული სოციალიზმის ეს ხედვა დღესაც აქტუალური რჩება.
მომხსენებლის შესახებ
ერიკ ლი (დ. 1955) ამერიკელი მწერალი, ჟურნალისტი და პროფკავშირული აქტივისტია. მის მიერ დაფუძნებული ვებგვერდი LabourStart, რომლის უცვლელი რედაქტორია, აშუქებს პროფკავშირული მოძრაობის სიახლეებსა და კამპანიებს მთელი მსოფლიოს მასშტაბით.
ერიკ ლიმ ოცდაათი წელი მიუძღვნა საქართველოს ისტორიის სხვადასხვა ასპექტის კვლევას და დაწერა ორი წიგნი:

The Experiment: Georgia’s Forgotten Revolution 1918-1921 (Zed, 2017) წიგნი ასევე გამოქვეყნებულია ქართულად (გამომცემლობა „პოეზია“, 2018) და რუსულად.
Night of the Bayonets: The Texel Uprising and Hitler’s revenge (GreenHill Books, 2020) წიგნი „ქართული ამბოხი ტექსელზე: ბოლო ბრძოლა ევროპაში“ ასევე გამოქვეყნებულია ქართულად (გამომცემლობა „პოეზია“, 2020), ჰოლანდიურად და ჩეხურად.

გარდა ამ წიგნებისა, ერიკ ლი ავტორია ოთხი წიგნისა:

Britain’s Plot to Kill Hitler: The True Story of Operation Foxley and SOE (GreenHill Books, 2022)
Operation Basalt: The British Raid on Sark and Hitler’s Commando Order (The History Press, 2016)
The Labour Movement and the Internet: The New Internationalism (Pluto Press, 1996)
Saigon to Jerusalem: Conversations with Israel’s Vietnam Veterans (McFarland, 1992)

ფორმატი
საჯარო ლექცია და ცერემონია ჩატარდება ჰიბრიდულ ფორმატში. მონაწილეებს წინასწარი რეგისტრაციის საფუძველზე თავად შეუძლიათ აირჩიონ დასწრების სასურველი ფორმატი.
რეგისტრაციისთვის მიჰყევით ბმულს: https://bit.ly/3EVcsua
სამუშაო ენა
ინგლისური (უზრუნველყოფილი იქნება სინქრონული თარგმანი)
დრო: 25 მაისი, 19:00 საათი
2022 წელი

ყველაფერი უკრაინის შესახებ: "უკრაინის ისტორია: უძველესი დროიდან დღემდე"
2022-05-25 19:00
ილიას სახელმწიფო უნივერსიტეტი გთავაზობთ საჯარო ლექციათა სერიას „ყველაფერი უკრაინის შესახებ“. სერიის მიზანია, დაინტერესებულმა პირებმა მეტი ინფორმაცია მიიღონ უკრაინის, კერძოდ, მისი ისტორიის, ენის, ლიტერატურის, კულტურის, პოლიტიკური სისტემის, საგარეო პოლიტიკის, ეკონომიკისა და იმ გამოწვევების შესახებ, რომელთა წინაშეც ბოლო პერიოდში ქვეყანა აღმოჩნდა.
კურსს გაუძღვებიან კიევის ტარას შევჩენკოს სახელობის ეროვნული უნივერსიტეტის პროფესორი ელენა შევჩენკო და უკრაინის ეროვნული საავიაციო უნივერსიტეტის პროფესორი ალლა გოლოვნია. მომხსენებლები 2022 წლის მაისიდან შემოუერთდნენ ილიას სახელმწიფო უნივერსიტეტს უკრაინის სამეცნიერო საზოგადოებისადმი მხარდაჭერის მიზნით გამოცხადებული პროგრამის Ukrainian Academics at Risk ფარგლებში.
ლექციათა სერიის ფარგლებში 25 მაისს, 19:00 საათზე ილიას სახელმწიფო უნივერსიტეტის G106 აუდიტორიაში გაიმართება პირველი შეხვედრა თემაზე: “უკრაინის ისტორია: უძველესი დროიდან დღემდე”
ლექციაზე დისტანციურად დასწრება ასევე შესაძლებელია Zoom-ის მეშვეობით.
გთხოვთ, ეწვიოთ ბმულს.
დრო: 25 მაისი, 19:00 საათი
2022 წელი

პირველი ბიობლიცი თბილისში
2022-05-26 11:00
26 მაისს, საქართველოს დამოუკიდებლობის დღეს, 11:00-დან 17:00 საათამდე საქართველოს ეროვნული ბოტანიკური ბაღის ღია სადღესასწაულო სივრცეში (event square) კავკასიის სიცოცხლის ბარკოდირების (CaBOL) პროექტის ფარგლებში გაიმართება ღონისძიება ბიობლიცი.
ღონისძიების მონაწილეებს შესაძლებლობა ექნებათ, ახლოდან გაიცნონ საქართველოში მობინადრე ცოცხალი ორგანიზმები და სურვილისამებრ ჩაერთონ სხვადასხვა სამუშაო ჯგუფში:

მფრინავი მწერები
ნიადაგის უხერხემლოები
წყლის უხერხემლოები
მცენარეები
ქვეწარმავლები და ფრინველები

სამუშაო ჯგუფები ერთსაათიანი შუალედით გავლენ ბოტანიკური ბაღის ტერიტორიაზე და ამ დროის განმავლობაში შეგროვების ტექნიკის გაცნობის გარდა, მიიღებენ საინტერესო და მნიშვნელოვან ინფორმაციას უხერხემლო ორგანიზმების საჭიროებისა და მათი როლის შესახებ. მონაწილეებს საშუალება მიეცემათ მნიშვნელოვანი თეორიული ინფორმაციის გაცნობასთან ერთად ჩაერთონ მცირე საველე სამუშაოებში, რაც მოიცავს ბოტანიკური ბაღის ტერიტორიაზე სხვადასხვა ტიპის სინჯის შეგროვების ტექნიკას და ასევე ამ სინჯების დამუშავების სხვადასხვა ვარიანტს.
ღონისძიების მიზანია მონაწილეებში ველური ბუნებისადმი ინტერესის გაღრმავება და მასზე დაკვირვებისა და კვლევის მეთოდების გაცნობა.
ღონისძიებას გაუძღვებიან ილიას სახელმწიფო უნივერსიტეტის ეკოლოგიის ინსტიტუტის მკვლევრები და პროექტში ჩართული სტუდენტები.
დასწრება თავისუფალია.
სამუშაო ჯგუფებში მონაწილეობის მსურველებმა უნდა გაიარონ წინასწარი რეგისტრაცია ბმულზე: https://bit.ly/3sOpJQ9
ღონისძიებაზე დასწრება ბოტანიკურ ბაღში მოსული დამთვალიერებლებისთვის უფასოა. გაითვალისწინეთ რომ ბოტანიკურ ბაღში შესვლა ფასიანია. იხილეთ დამატებითი ინფორმაცია ვებგვერდზე: https://nbgg.ge/index.html
2022 წელი

სამუშაო შეხვედრა „როგორ ვისარგებლოთ ელსევიერის სამეცნიერო ბაზებით ScienceDirect და Scopus“
2022-05-30 12:00
30 მაისს, 12:00 საათზე, ილიას სახელმწიფო უნივერსიტეტის ბიბლიოთეკისა და წამყვანი საერთაშორისო გამომცემლობის (Elsevier) თანამშრომელთა მონაწილეობით გაიმართება სამუშაო შეხვედრა „როგორ ვისარგებლოთ ელსევიერის სამეცნიერო ბაზებით ScienceDirect და Scopus“.
შეხვედრაზე განხილული იქნება სამეცნიერო ბაზების (ScienceDirect; Scopus) ეფექტური გამოყენების საკითხი, ასევე პუბლიკაციის მომზადებისა და გამოქვეყნების დეტალები.
სემინარი საინტერესო იქნება უნივერსიტეტის აკადემიური პერსონალისთვის, სადოქტორო საფეხურის სტუდენტებისთვის, ბიბლიოთეკის თანამშრომლებისთვის.
შეხვედრა წარიმართება მოცემული დღის წესრიგით:
12.00-12.15 – შესავალი
12.15-12.45 – ScienceDirect – იპოვე შენი გზა ჰიპოთეზიდან აღმოჩენამდე
ჰელენა პაჩუსკა
12.45-13.00 – შესვენება
13.00-13.45 – ScienceDirect – სამეცნიერო და ტექნიკურ ინფორმაციასთან მუშაობის პროფესიული ინსტრუმენტი. საერთო უნარები სამეცნიერო გამომცემლობასა და სტატიების სტრუქტურაში
მაქსიმ ფილატოვი
13.45-14.30 – სემინარი Scopus-ის შესახებ – როგორ გავზარდოთ კვლევის ხილვადობა?
კატარჟინა პატირაკი
დასწრება თავისუფალია.
შეხვედრაზე დასწრებისთვის აუცილებელია წინასწარ რეგისტრაცია მოცემულ ბმულზე – https://bit.ly/39IAFrP
დრო: 30 მაისი, 12:00 საათი
ადგილმდებარეობა: ილიას სახელმწიფო უნივერსიტეტის T კორპუსი, საკონფერენციო დარბაზი, პირველი სართული (ქ.ჩოლოყაშვილის გამზ. N3/5)
სამუშაო ენა: ინგლისური
დამატებითი კითხვების შემთხვევაში გთხოვთ, მოგვწეროთ შემდეგ ელექტრონულ მისამართზე: librarian@iliauni.edu.ge
2022 წელი

პროფესორ ალლა გოლოვნიას საჯარო ლექცია „უკრაინული ენა“
2022-05-31 19:00
31 მაისს, 19:00 საათზე, ილიას სახელმწიფო უნივერსიტეტში უკრაინის საავიაციო უნივერსიტეტის პროფესორი ალლა გოლოვნია წაიკითხავს საჯარო ლექციას თემაზე: „უკრაინული ენა“.
მომხსენებელი შეეხება ისეთ საკითხებს, როგორებიცაა: უკრაინული ენის წარმოშობა, მისი განვითარების ძირითადი ეტაპები, უკრაინული ენის ლინგვოციდის მცდელობები, რეგიონების მიხედვით ენობრივი განსხვავებები და ა.შ.
სამუშაო ენა: ინგლისური
ლექციაზე დასწრება თავისუფალია და შეგიძლიათ შემოგვიერთდეთ Zoom-ის საშუალებით.
მოსაწვევი იხილეთ აქ.
სწრაფი ბმულები:

ლექციათა სერია „ყველაფერი უკრაინის შესახებ“

2022 წელი
